Source: http://www.legex.ro/Hotararea-1189-2014-138090.aspx
Timestamp: 2019-07-20 07:13:32+00:00

Document:
Hotărârea 1189/2014 | Legislatie gratuita
Hotărârea 1189 2014 completat de Hotărârea 511 2016
Hotărârea Nr.1189 din 29.12.2014
privind organizarea şi funcţionarea Agenţiei Zonei Montane
ACT PUBLICAT ÎN MONITORUL OFICIAL NR. 25 din 13 ianuarie 2015
În temeiul art. 108 din Constituţia României, republicată, al art. 10 alin. (4) din Legea nr. 139/2014 privind unele măsuri pentru reorganizarea Ministerului Agriculturii şi Dezvoltării Rurale, precum şi a unor structuri aflate în subordinea acestuia, cu modificările ulterioare,Guvernul României adoptă prezenta hotărâre. Articolul 1Agenţia Zonei Montane înfiinţată, potrivit Legii nr. 139/2014 privind unele măsuri pentru reorganizarea Ministerului Agriculturii şi Dezvoltării Rurale, precum şi a unor structuri aflate în subordinea acestuia, cu modificările ulterioare, ca organ de specialitate, cu personalitate juridică, finanţată de la bugetul de stat, în subordinea Ministerului Agriculturii şi Dezvoltării Rurale, denumită în continuare Agenţia, se organizează şi funcţionează conform prezentei hotărâri. Articolul 2Agenţia Zonei Montane are sediul în municipiul Vatra Dornei, str. Runc nr. 23, judeţul Suceava. Articolul 3Agenţia are ca scop aplicarea strategiei şi politicilor Guvernului în domeniul dezvoltării şi protecţiei zonelor montane din România, zone marcate de specificitate, fragile ecologic şi defavorizate economico-social din cauze naturale, care necesită o gestiune specifică. Articolul 4Agenţia exercită următoarele funcţii principale: a)de autoritate de stat în domeniul dezvoltării durabile a zonei montane, cu aprobarea Ministerului Agriculturii şi Dezvoltării Rurale; b)de strategie, prin care asigură întocmirea şi propunerea spre aprobare a strategiei pentru dezvoltarea durabilă a zonei montane; c)de reprezentare, prin care asigură, în numele Ministerului Agriculturii şi Dezvoltării Rurale, reprezentarea pe plan intern şi extern, în domeniul său de activitate şi în limitele stabilite de acesta. Articolul 5Agenţia are următoarele atribuţii: a)participă la elaborarea orientărilor strategice naţionale pentru dezvoltarea durabilă a zonei montane şi asigură aplicarea „etapelor implementării“ (platformă on-line, monitorizare, evaluare); b)elaborează şi propune spre aprobare măsuri tehnico-operative privind aplicarea în teritoriu a strategiei şi politicilor Guvernului în domeniul dezvoltării şi protecţiei mediului montan în vederea creşterii calităţii vieţii populaţiei montane; c)elaborează şi propune spre iniţiere Ministerului Agriculturii şi Dezvoltării Rurale proiectele de acte normative al căror obiect se referă la dezvoltarea şi protecţia zonei montane, valorificarea superioară a resurselor naturale şi umane din zona montană, urmărind aplicarea acestora cu respectarea limitelor de autoritate, a principiilor autonomiei operatorilor economici şi a autonomiei locale; d)elaborează criterii de selecţionare a unor microzone montane prioritare care să beneficieze de programe speciale; efectuează analiza, sinteza şi prognoza fenomenelor social-economice din zona montană; stabileşte priorităţile şi prezintă periodic informări Guvernului în legătură cu evoluţia acţiunilor ce se întreprind; atenţionează şi face propuneri privind prevenirea oricăror acţiuni defavorabile zonei montane; e)îndrumă şi organizează circulaţia informaţiei şi promovarea unor programe educative privitoare la zona montană prin mass-media; contribuie la formarea unei culturi montane în România; f)implementează strategia de dezvoltare durabilă a zonei montane în teritoriul desemnat; g)cooperează cu Agenţia Naţională pentru Protecţia Mediului în vederea ecologizării fermelor agrozootehnice şi a localităţilor din zona montană; h)organizează activitatea de instruire cu specific agromontan a personalului propriu din aparatul central şi a celui de la nivelul teritoriului; i)cooperează cu Agenţia Naţională pentru Ocuparea Forţei de Muncă în vederea organizării activităţii de perfecţionare şi reconversie a şomerilor şi a disponibilizaţilor din zona montană; j)organizează banca de date a zonei montane şi ţine evidenţa efectelor aplicării măsurilor prevăzute de lege pentru sprijinirea agricultorilor şi a operatorilor economici din zona rurală montană; k)poate acorda, la cerere, consultanţă tehnică la constituirea organizaţiilor neguvernamentale, asociaţiilor, fundaţiilor şi altor forme de asociere ce au ca scop susţinerea activităţilor şi deservirea intereselor populaţiei din zona montană, cu prioritate a celor privind dezvoltarea agriculturii, întreprinderilor mici şi mijlocii, a meşteşugurilor tradiţionale, a turismului rural şi a agroturismului, a altor activităţi creatoare de locuri de muncă, un obiectiv principal fiind reprezentat de sprijinirea organizaţiilor profesionale ale agricultorilor din zonele montane; l)propune Ministerului Agriculturii şi Dezvoltării Rurale iniţierea de acte normative cu privire la criteriile şi modul de acordare, în cazurile şi în condiţiile prevăzute de lege, a facilităţilor şi avantajelor pentru locuitorii şi comunităţile zonei montane, urmărind modul de aplicare a acestora; m)monitorizează programele şi proiectele de dezvoltare rurală sectoriale şi integrate din zona montană, în funcţie de priorităţi şi în conformitate cu obiectivele stabilite prin strategia dezvoltării zonei montane; n)elaborează ghiduri de bune practici specifice activităţilor economice din zona montană, adresate populaţiei din mediul rural; o)propune elaborarea de norme metodologice unitare privind acordarea de consultanţă şi asistenţă tehnică în domeniul său de activitate, care se aprobă prin ordin al ministrului agriculturii şi dezvoltării rurale; p)iniţiază şi colaborează la organizarea manifestărilor ştiinţifice, culturale, a târgurilor şi expoziţiilor, a altor activităţi cu caracter promoţional şi educativ destinate zonei montane pe plan intern şi participă la acţiuni similare pe plan internaţional; q)încheie convenţii de colaborare cu instituţii specializate din ţară şi din străinătate, având ca obiect schimbul de informaţii, experienţă şi asistenţă reciprocă în domeniul promovării politicii de dezvoltare în zona montană, asigurând relaţii de colaborare cu organisme internaţionale pentru integrarea în politica montană europeană şi aplicarea pe teritoriul ţării a prevederilor din convenţiile şi acordurile internaţionale în materie, care au fost ratificate de România, cu respectarea prevederilor legale în vigoare; r)îndeplineşte orice alte atribuţii stabilite prin acte normative. Articolul 6(1) Conducerea Agenţiei se exercită de către un director general, numit de ministrul agriculturii şi dezvoltării rurale.(2) În exercitarea atribuţiilor, directorul general al Agenţiei emite decizii şi instrucţiuni.(3) Directorul general al Agenţiei are calitatea de ordonator terţiar de credite. Articolul 7Patrimoniul Agenţiei, reprezentat de bunurile mobile şi imobile necesare desfăşurării activităţii specifice, se asigură de către Ministerul Agriculturii şi Dezvoltării Rurale, din disponibilul existent potrivit situaţiei financiare întocmite potrivit art. 28 alin. (1) din Legea contabilităţii nr. 82/1991, republicată, cu modificările şi completările ulterioare, în condiţiile legislaţiei în vigoare. Articolul 8 (1) Numărul maxim de posturi al Agenţiei este de 26.(2) Regulamentul de organizare şi funcţionare, structura organizatorică, statul de funcţii al Agenţiei se aprobă prin ordin al ministrului agriculturii şi dezvoltării rurale în conformitate cu prevederile art. 11 alin. (2) din Legea nr. 139/2014, cu modificările ulterioare, în termen de 30 de zile de la data intrării în vigoare a prezentei hotărâri.(3) Personalul Agenţiei este constituit din funcţionari publici şi personal angajat pe bază de contract individual de muncă.(4) Salarizarea personalului din cadrul Agenţiei se face potrivit legislaţiei privind salarizarea funcţionarilor publici şi a personalului angajat pe bază de contract individual de muncă.(5) Încadrarea personalului în numărul de posturi stabilit potrivit prevederilor alin. (1), precum şi stabilirea drepturilor salariale aferente se realizează prin decizie a directorului general, cu respectarea termenelor şi a procedurii stabilite de legea aplicabilă fiecărei categorii de funcţii. Articolul 9Agenţia poate utiliza, conform legislaţiei în vigoare, pentru desfăşurarea activităţilor specifice, un parc auto constituit conform Ordonanţei Guvernului nr. 80/2001 privind stabilirea unor normative de cheltuieli pentru autorităţile administraţiei publice şi instituţiile publice, publicată în Monitorul Oficial al României, Partea I, nr. 542 din 1 septembrie 2001, aprobată cu modificări prin Legea nr. 247/2002, cu modificările şi completările ulterioare. Articolul 10Prezenta hotărâre intră în vigoare la data de 1 februarie 2015. PRIM-MINISTRU VICTOR-VIOREL PONTA Contrasemnează: Ministrul agriculturii şi dezvoltării rurale, Daniel Constantin Ministrul finanţelor publice, Darius-Bogdan Vâlcov Ministrul muncii, familiei, protecţiei sociale şi persoanelor vârstnice, Rovana Plumb Ministrul mediului, apelor şi pădurilor, Graţiela Leocadia Gavrilescu
COMENTARII la Hotărârea 1189/2014
Momentan nu exista niciun comentariu la Hotărârea 1189 din 2014
Alte acte pe aceeaşi temă cu Hotărârea 1189/2014
Hotărârea 511 2016

References: Articolul 1
 Articolul 2
 Articolul 3
 Articolul 4
 Articolul 5
 Articolul 6
 Articolul 7
 Articolul 8
 Articolul 9
 Articolul 10